
HOTĂRÂRE

cu privire la monitorizarea programelor „Radiomatinal”, „Radiomagazin socio-cultural”, „Mesager”, „Natura în obiectiv”, „Accente economice”, „Baştina”, „Ghidul sănătăţii tale” și „Ştiinţă şi inovare”
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului de monitorizare a programelor „Radiomatinal”, „Radiomagazin socio-cultural”, „Mesager”, „Natura în obiectiv,” „Accente economice”, „Baştina”, „Ghidul sănătăţii tale” și „Ştiinţă şi inovare” al Asociației Presei Electronice APEL „Contribuţii la edificarea serviciului public naţional de radio şi televiziune” pentru perioada 1-31 iulie 2011, prezentat de Directorul executiv al Asociației Presei Electronice APEL, dl Ion BUNDUCHI,
Consiliul de Observatori

HOTĂRĂŞTE:

1. Se ia act de Raportul de monitorizare a programelor „Radiomatinal”, „Radiomagazin socio-cultural”, „Mesager”, „Natura în obiectiv,” „Accente economice”, „Baştina”, „Ghidul sănătăţii tale” și „Ştiinţă şi inovare” al Asociației Presei Electronice APEL „Contribuţii la edificarea serviciului public naţional de radio şi televiziune” pentru perioada 1-31 iulie 2011.
2. Anexa Raportul de monitorizare „Contribuţii la edificarea serviciului public naţional de radio şi televiziune este parte integrantă a prezentei hotărâri.
3. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 6 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu
Anexă

„Contribuţii la edificarea serviciului public naţional

de radio şi televiziune”
Raport de monitorizare 

Perioada: 01 – 31 iulie 2011
Proiect realizat de Asociatia Presei Electronice cu sprijinul Fundaţiei Soros-Moldova
     Chişinău - 2011

www.apel.md
1. CADRUL METODOLOGIC

Perioada: 01  –  31 iulie 2011.

Obiectul monitorizării: ciclurile de emisiuni „Radiomatinal” şi „Radiomagazin socio-cultural”; ciclul de emisiuni televizate „Mesager”, ciclurile de emisiuni socio-economice “Natura în obiectiv,” “Accente economice”, “Baştina”, “Ghidul sănătăţii tale”, “Ştiinţă şi inovare”.

Scopul: analiza cantitativă şi calitativă a emisiunilor.

Autorul monitorizării: Asociaţia Presei Electronice din Moldova.

GRILA DE MONITORIZARE:

Posturi monitorizate: Radio Moldova, Tv Moldova 1.

Subiecţi/aspecte monitorizate:

· Tematica subiectelor/emisiunilor (politic, social, cultură, economie, educaţie, relaţii externe, sport, criminalitate, divertisment, alta);
· Geografia subiectelor/emisiunilor (Chişinău; raion/orăşel; sat); 

· Protagoniştii subiectelor/emisiunilor (politicieni; funcţionari; experţi/specialişti; cetăţeni de rând) (femeie/bărbat). 

Analiza cantitativă:

· Numărul de emisiuni/subiecte pe lună; 
· Numărul zonelor geografice în care au fost realizate subiectele/emisiunile;
· Tematica subiectelor/emisiunilor;
· Protagoniştii subiectelor/emisiunilor.
Analiza calitativă:

· Caracterul subiectelor (informative/analitice);

· Surse de informaţie (una/două şi mai multe);

· Conceptul şi realizarea subiectelor/emisiunilor (reuşite/nereuşite);
· Calitatea sunetului (bună/proastă).
I. Radio Moldova

1.1. Radiomatinal

Programul Radiomatinal difuzat de postul public de radio zilnic între orele 6.00 şi 8.00, supus monitorizării, a cuprins în luna iulie 577 de ştiri şi 412 subiecte, raportul fiind de 58% la 42% (vezi Diagrama 1). Din motive tehnice nu au putut fi monitorizate programele matinale din 26, 29 şi 31 iulie.

Diagrama 1

Aproape un sfert din materialele transmise în Radiomatinal, lucru de remarcat, au fost analitice, iar restul au avut un caracter preponderent informativ (vezi Diagrama 2).

Diagrama 2

Din cele 185 de materiale analitice, aproape două treimi au fost realizate din două şi mai multe surse de informaţie (vezi Diagrama 3). Totuşi, un procent important al acestora, 28 la sută, au reflectat unilateral subiectele abordate, inclusiv în situaţii în care a doua sursă era absolut necesară, după cum vom arăta mai jos, în secţiunea de analiză calitativă, prin exemple. Este vorba inclusiv de situaţii în care protagoniştii, vizaţi direct de problemă, lipsesc, în schimb sunt prezentate păreri ale unor persoane vizate indirect, cum ar fi, bunăoară, un subiect despre copiii care nu doresc să meargă în tabere de odihnă. În subiectul respectiv copiii nu apar, ci numai directorul unei şcoli.

Diagrama 3

Aria tematică a materialelor difuzate la Radiomatinal a fost una foarte diversă: de la politică la cultură şi sport. Au predominat subiectele sociale, lucru demn de menţionat, şi cele externe, cărora le-a revinit aproximativ câte un sfert din numărul total de apariţii. Urmează, ca frecvenţă, temele economie, sport şi cultură. Tematicii „criminalitate” i-a revenit cea mai redusă  vizibilitate (vezi Diagrama 4), fapt pe deplin îndreptăţit în emisia matinală.

Diagrama 4

Ceva mai mult de jumătate din ştirile şi subiectele difuzate în Radiomatinal au provenit  din capitală sau au vizat într-un fel sau altul evenimente din Chişinău. Cam o treime din relatările, corespondenţele, interviurile şi reportajele programului matinal s-au referit la actualitatea din raioane şi orăşele, iar satele, în acest context, au fost reprezentate în proporţie de  14 la sută (vezi Diagrama 5).

Diagrama 5

Cea mai solicitată categorie de protagonişti care au apărut la Radiomatinal în perioada de referinţă au fost funcţionarii, prezenţi în aproape jumătate din numărul materialelor monitorizate. Ei sunt urmaţi îndeaproape în acest clasament de experţi/specialişti, şi, la mare distanţă, de cetăţeni de rând. Politicienii au avut cea mai redusă reprezentare din cele 4 categorii de protagonişti monitorizate (vezi Diagrama 6).

Diagrama 6

La capitolul gender, bărbaţii întrec femeile din punct de vedere numeric, excepţie făcând categoria cetăţeni de rând (vezi Diagrama 7).

Diagrama 7 

[image: image8.emf]Radio Moldova iulie 2011: Radiomatinal. 

Protagonisti raport gender

12

623

381

79

1

122

185

108

politicieni

functionari

experti/specialisti

cetateni de rand

barbati femei


Între acele 758 de apariţii în Radiomatinal ale funcţionarilor şi politicienilor la care au apelat pe parcursul lunii iulie realizatorii programului matinal, 48 au un statut social înalt. 17 dintre aceştia au avut câte 5 şi mai multe apariţii (vezi Diagrama 8). Primele 8 locuri în Top, cu frecvenţa între 47 (V.Filat) şi 11 (V.Lazăr) apariţii, sunt ocupate de premier, preşedintele interimar, liderul PL, primarul general al municipiului Chişinău şi de 4 miniştri.

Diagrama 8

Numărul apariţiilor funcţionarilor şi/sau politicienilor cu statut social înalt a variat de la o ediţie la alta în Radiomatinal: de la unu, în două ediţii (01.07.2011 şi 11.07.2011) până la 22, într-o ediţie (14.07.2011) (vezi Diagrama 9).
Diagrama 9

Din punctul de vedere al calităţii celor aproape o mie de materiale transmise în Radiomatinal, 76 (8%) au fost realizate cu anumite deficienţe, inclusiv tehnice (vezi Diagrama 10). Merită remarcate duplexurile Chişinău-Bucureşti şi Chişinău-Constanţa, organizate de radio Moldova şi, dintre rubricile permanente ale programului matinal - „Viaţa – o prioritate în trafic”.

Diagrama 10

Subiecte cu deficienţe au fost depistate în 16 din cele 28 de ediţii monitorizate. Cea mai importantă problemă care caracterizează emisiunea Radiomatinal este, potrivit datelor monitorilor, lipsa tuturor surselor oportune de informaţie în cazul materialelor cu caracter conflictual.

Exemple concrete:

· Pe 6 iulie, în jurul orei 6 şi 3 minute, în ştirea despre problemele de la  „Franzeluţa” a fost prezentat doar punctul de vedere al autorităţilor. A lipsit părerea conducerii de atunci a întreprinderii.  Iar în subiectul de la ora 6.20, despre deportările din 1949, dimpotrivă, a lipsit opinia autorităţilor;
· Pe 7 iulie, subiectele despre pericolul inundaţiilor pe Prut; despre noua lege privind transportul ilicit de pasageri; despre acuzaţiile vizând modul de eliberare a certificatelor de urbanism şi despre contestarea notelor la BAC, nu au întrunit toate sursele de informaţie relevante şi, deci, necesare;
· Pe 11 iulie, în jurul orei 6 şi 31 de minute, a fost difuzată doar opinia unui medic veterinar într-o problemă ce vizează protecţia consumatorului. Puteau fi solicitate opinii ale unor consumatori, vânzători, administratori ai pieţei agricole vizate, organe de drept;
· Pe 12 iulie, în subiectul despre sancţiuni pentru 11 preşedinţi de Centre de BAC, a fost prezentă doar opinia ministrului. Opinii ale celor sancţionaţi, a unor liceeni, părinţi, reprezentanţi ai organelor de drept, ar fi conferit subiectului consistenţă informaţională adecvată. Subiectul despre problemele copiilor familiei Şaramet, care au rămas fără casă, la fel, putea fi îmbogăţit informaţional, de exemplu, cu opinia persoanelor responsabile de la asistenţa socială;

· Pe 15 iulie, în subiectul al 4-lea jurnalistul a „cântat ditirambi” unui primar, deşi nu aceasta-i misiunea reporterului. Alt subiect, care se referea la copiii care nu doresc să meargă în tabere de odihnă, a prezentat doar opinia unui director de şcoală;

· În ediţia din 16 iulie, în intervalul 07.18.43 – 07.25.53, din cauza calităţii tehnice proaste a sunetului, a fost dificil de desluşit opiniile şefului Direcţiei poliţiei rutiere Sergiu Armaşu. La ora 07.42.52, pauza în emisie de 10 secunde, trebuia cumva motivată (înainte de duplexul Chişinău-Bucureşti);

· Pe 18 iulie, subiectul despre un seminar vizând subvenţionarea în agricultură, nu dă opinia nici unui agricultor. Subiectul al 3-lea, cu expresii gen:”...studenţii vor reveni pe acest plai încântător...” putea fi difuzat nu neapărat într-un program de actualităţi, limbajul căruia, totuşi, este unul mai lipsit de adjective şi epitete. Subiectul al 6-lea, despre părinţii care nu asigură copiilor studii, cuprinde, neîndreptăţit, doar opinia unei angajate a direcţiei raionale;
· Pe 19 iulie, subiectul al doilea descria situaţia în care mii de oameni ar fi apelat la punctele mobile medicale, dar nu există nicio voce al vreunui om care a avut nevoie de asemenea ajutor. Subiectul 4 anunţa că agricultorii întâmpină probleme la recoltare, o firmă de consultanţă îi ajută să acceseze subsidii şi... nici o opinie a vreunui agricultor. Subiectele 9 (despre o grădiniţă reparată) şi 15 (despre locurile propuse pentru admitere în universităţi), de asemenea, puteau fi realizate în temeiul mai multor surse de informaţie;

· Pe 20 iulie subiectul 1 comunica despre întâlnirea ministrului Agriculturii, Vasile Bumacov, cu agricultori din Căușeni. În subiect apare doar ministrul intervievat.  Subiectul al 2-lea, cu peste 3 minute durata, despre un seminar la care, potrivit reporterului, au participat o mulţime de contabili şi reprezentanţi ai conducerii, conţine un singur intervievat. În subiectul al 3-lea aflam că la Teleneşti recoltarea decurge normal, muncitorii au condiţii bune, însă este intervievat doar un reprezentant al conducerii raionului. În subiectul al 4-lea şeful Direcţiei sociale Floreşti vorbea despre realizări. Autorul subiectului nu a dorit să întrebe şi câţiva cetăţeni dacă sunt mulţumiţi de realizările la care s-a referit şeful Direcţiei;

· Pe 21 iulie, ştirea în care PCRM acuza AIE-2 a fost fără a doua sursă obligatorie. Subiectul al 3-lea, despre modificări în comercializarea cărnii de vită, putea conţine şi opinii ale consumatorilor sau vânzătorilor, cum s-a întâmplat, bunăoară, în subiectul difuzat de TV Moldova 1. Subiectul al 4-lea viza tinerii specialişti care nu doresc să meargă la sat, dar a conţinut doar opinia unui funcţionar de la o direcţie raională. Subiectul al 10-lea s-a referit la copii aflaţi în dificultate, dar fără opinia unor asemenea copii sau parinţi ai acestora;

· În ediţia din 22 iulie, subiectul despre lupta organelor fiscale de la Donduşeni cu agenţii economici datornici n-a conţinut opinii şi ale respectivilor agenţi economici. O situaţie similară – utilizarea unei singure surse, a fost atestată şi în subiectele 4, 6 şi 7. Nu poate fi credibil un subiect despre asigurarea condiţiilor bune la un Centru pentru copii (Glinjeni), dacă opinia copiilor lipseşte, la fel cum nu poate fi credibil nici subiectul despre optimizarea utilizării şcolilor (cel realizat în r-nul Căuşeni), dacă în el este prezentă opinia unui singur director de şcoală;

· Pe 23 iulie, într-un subiect a fost ridicată problema indicatoarelor rutiere, dar fără  opiniile autorităţilor de stat, a conducătorilor auto etc. În ediţia din 23 iulie a fost discutată, cu invitat în studio, problema locuitorilor din Palanca. Au telefonat câţiva ascultători, dar nici unul locuitor din Palanca. Acţiunea redacţiei, demnă de menţionat, reuşea mai mult, dacă ar fi conţinut, suplimentar, de exemplu, un material cu opiniile oficialităţilor statului asupra problemei abordate şi vre-un reportaj din Palanca;
· În ediţia din 24 iulie, ştirea conflictuală despre sechestrul pus de Ucraina pe două linii de curent electric a avut o singură sursă. Un subiect despre implementarea Proiectului „Educaţia de calitate în mediul rural” şi altul despre noi tehnologii de determinare a disabilităţii în Moldova, deşi conţin mai multe opinii, nu le conţin pe cele mai relevante. În primul caz lipseşte opinia elevilor şi a părinţilor, iar în cazul al doilea – cea a persoanelor cu disabilităţi;

· Subiectul din Sângereii-Noi, difuzat pe 25 iulie, a fost încurcat. Autorul lui, în încercarea de a investiga un conflict, a dat dovadă de atitudine părtinitoare;

· În ediţia din 28 iulie, subiectul despre comisia parlamentară de anchetă şi politica tarifară la Moldova-Gaz şi în aviaţia civilă a fost realizat dintr-o singură sursă;

· Deşi, în general, limba română folosită de autorii Radiomatinalului este acceptabilă, există şi exemple de limbaj defectuos sau neinspirat. Câteva exemple: “va fi nevoie de timp pentru a acomoda lucrurile“ (15 iulie); “trenă de probleme“, “Pavel Savca care“ (20 iulie); „în comunicat se specifică că...” (21 iulie); “Dorin Chirtoacă care“ (22 iulie).
Concluzii şi recomandări:

· În perioada de referinţă, după cum demonstrează monitorizarea, programul Radiomatinal a difuzat un număr impunător de ştiri şi subiecte, inclusiv cu caracter analitic, care au cuprins o largă arie tematică şi geografică. Merită menţionată reorientarea programului, în comparaţie cu monitorizările anterioare, la problematica socială;

· În plan comparativ, calitatea jurnalistică a emisiei a evoluat, dar respectiva evoluţie necesită fortificată. Rezultatele monitorizării sugerează că îmbunătăţirea calităţii emisiei poate fi atinsă, în primul rând, pe două segmente distincte: sursele de informaţie şi protagoniştii. În acest context, reporterilor li se recomandă să renunţe la practica de a realiza ştiri şi subiecte, mai ales, cu caracter conflictual, în temeiul unei singure surse de informaţie şi să obţină opiniile tuturor surselor relevante pentru subiect, întru o informare complexă a radioascultătorilor. O diminuare a cotei funcţionarilor de stat în calitate de protagonişti, pe contul celorlalte categorii, ar spori veridicitatea şi, deci, credibilitatea ştirilor şi subiectelor.

1.2. Radiomagazin socio-cultural

Ciclul de emisiuni Radiomagazin socio-cultural este difuzat zilnic de luni până vineri între orele 14.00 şi 16.00. În luna iulie au fost monitorizate 186 de materiale cuprinse în program. Raportul dintre subiectele informative şi cele analitice a fost aproximativ de 2 la 1 (vezi Diagrama 1).
Diagrama 1

Ciclul de emisiuni îşi justifică denumirea, prin plasarea pe post a unui număr apreciabil de subiecte sociale şi de cultură, care reprezintă, respectiv 47 şi 41 la sută din numărul total al subiectelor (vezi Diagrama 2).
Diagrama 2

[image: image13.emf]Radiomagazin socio-cultural iulie 2011. Domenii tematice

87 (47%)

76 (41%)

23 (12%)

social cultura altul


În perioada monitorizată ciclul de emisiuni a cuprins şi 58 de subiecte analitice, apelând, cel mai des în realizarea lor la două şi mai multe surse de informaţie. 10 subiecte au fost reflectate prin prisma unei singure surse de informaţie (vezi Diagrama 3).
Diagrama 3

În perioada de referinţă Radiomagazinul socio-cultural s-a concentrat preponderant pe evenimente desfăşurate în Chişinău, de unde au provenit două treimi din subiecte. Aproximativ un sfert din numărul subiectelor au vizat realităţile din afara capitalei, inclusiv 10 la sută – cele din mediul rural (vezi Diagrama 4).
Diagrama 4

De menţionat că autorii Radiomagazinului socio-cultural, în realizarea subiectelor, au apelat cel mai des la categoria de protagonişti „experţi/specialişti”. Cetăţenii de rând au fost reprezentaţi în proporţie de 23 la sută, iar funcţionarii – de 14 la sută din numărul total al protagoniştilor subiectelor (vezi Diagrama 5).
Diagrama 5

În ceea ce priveşte raportul gender, femeile predomină la categoriile cetăţeni de rând şi experţi/specialişti, în timp ce bărbaţii sunt mai numeroşi în calitatea lor de funcţionari (vezi Diagrama 6). Se pare, raportul numeric în cazul categoriei „experţi/specialişti” reflectă fidel o realitate cu referire la cei preocupaţi de domeniile social şi cultură, nu şi în cazul categoriei „cetăţeni de rând”.
Diagrama 6

Deşi majoritatea subiectelor difuzate în luna iulie în cadrul Radiomagazinului socio-cultural au fost calificate drept reuşite, nu au lipsit nici subiectele cu anumite deficienţe, inclusiv de ordin tehnic (vezi Diagrama 7).

Diagrama 7

Exemple de subiecte cu deficienţe:

· În ediţia din 7 iulie, ora 14.29.49, a fost difuzată o înregistrare afectată mult de un zgomot impropriu. Subiectul difuzat la ora 15.51, care viza problema convorbirilor la telefonul mobil, putea fi îmbogăţit, pe lângă opinia psihologului, cu părerile, de exemplu, a şoferilor antrenaţi în trafic, a poliţiei rutiere etc.;

· Subiectul difuzat în ediţia din 8 iulie despre pericolul de infectare cu tuberculoză a fost realizat doar cu voluntari (o singură sursă). Lipsesc opiniile specialiştilor în domeniu, responsabililor de stat, bolnavilor;

· Ediţia din 11 iulie, ora 14.37.22: calitatea sunetului radioasultătorului care a intervenit  telefonic a fost extrem de proastă, practic, nu s-au desluşit cuvintele. Ora 14.45.42: o radioascultătoare din raionul Donduşeni semnala că radio Moldova, când abordează tematica deportărilor şi crimelor comunismului, este bruiat. Era bine ca semnalul radioascultătoarei să nu fie ignorat;

· În ediţia din 12 iulie, în subiectul despre traficul de fiinţe umane lipseşte părerea organelor de drept;

· Ediţia din 13 iulie, intervalul 15.26.47 – 15.28.49: una dintre protagoniste vorbeşte în limba rusă fără traducere;
· Ediţia din 14 iulie, ora 15.17.20: într-o scenetă actorul a utilizat sintagma “îndreptare de la medic”. În ajun, filologul Ana Vulpe învăţa radioascultătorii să utilizeze formula corectă: „trimiterea de la medicul de familie”;
· Pe 19 iulie, problema romilor a fost discutată în ediţie doar cu un reprezentant al acestei comunităţi. La fel, subiectul despre lipsa cărţilor în bibliotecile săteşti a fost abordat doar cu o profesoară;

· În ediţia din 22 iulie, calitatea mobilei este discutată doar cu un funcţionar, iar calitatea serviciilor turistice – cu un avocat. Cu siguranţă, opiniile, în primul rând, ale beneficiarilor şi de mobilă, şi de servicii turistice, ar fi îmbogăţit informaţional subiectele;
· Ediţia din 27 iulie, intervalul 15.29.33 – 15.35.53: diferenţa supărătoare de nivel acustic, încât intervievata nu se aude aproape deloc. Spre sfârşitul înregistrării reporterul (Oxana Gherman-Roşca) a echilibrat situaţia;
· Ediţia din 28 iulie a conţinut un subiect despre problema plajelor din Ungheni (14.06.39 – 14.09.08) realizat în temeiul unei singure surse de informaţie. La ora 14.45.18 discursul unui protagonist s-a întrerupt inopinant, înregistrarea revenind la normalitate după vreo 8 secunde. Scuzele de rigoare nu ar fi fost în plus. Intervalul 15.49.52 – 15.54.35: calitatea tehnică a interviului cu măicuţa lasă de dorit. Nivelul foarte jos al înregistrării a făcut dificilă perceperea mesajului.
Concluzii şi recomandări:

· Ciclul Radiomagazin socio-cultural întruneşte în cea mai mare parte, rigorile unui program de acest tip, oferind oportunitatea de a lărgi şi a diversifica aria tematică şi geografică într-un spaţiu temporal de emisie restrâns. O atare abordare permite eficientizarea activităţii în radio prin sporirea vizibilităţii tematicilor atacate şi prin asigurarea unui dinamism adecvat al emisiei, fapt ce facilitează perceperea din partea beneficiarilor a mesajelor radiofonice;
· Radiomagazinul socio-cultural poate valoriza noi valenţe ale calităţii, între care: rubrici (permanente, provizorii, ocazionale) mai multe cu durată mai scurtă; prezenţa tuturor opiniilor relevante în fiecare subiect de problemă, analitic sau cu caracter conflictual; calitate tehnică ireproşabilă a înregistrărilor; sporirea numărului de reportaje, inclusiv din mediul rural.
II. TV Moldova 1


În perioada 01- 31 iulie 2011 au fost supuse monitorizării, sub aspect cantitativ şi calitativ, ciclul de emisiuni “Mesager” care apare zilnic, ciclurile de emisiuni socio-economice: “Natura în obiectiv”, “Accente economice”, “Baştina”, “Ghidul sănătăţii tale”, “Ştiinţă şi inovare”.

2.1.  TV Moldova 1: ciclul de emisiuni “Mesager”

Pe parcursul lunii iulie au fost monitorizate 30 (exclusiv programul din 27 iulie) din cele 31 de ediţii din ciclul “Mesager” în limba română, difuzate de TV Moldova 1. Ediţiile au inserat, per ansamblu, 631 de ştiri şi subiecte (vezi Diagrama 1) ce-au vizat un larg spectru de teme de interes public.
Diagrama 1

Din numărul total de ştiri şi subiecte monitorizate (631) ¾ au avut un caracter informativ (sau preponderent informativ), iar ¼ - au conţinut şi elemente analitice, de problemă, de conflict etc. (vezi Diagrama 2).
Diagrama 2 

Din numărul total de subiecte analitice (de problemă, conflictuale) difuzate în luna iulie (157) marea majoritate au fost realizate în temeiul a două şi mai multe surse de informaţie. Totodată, constatăm că o parte dintre ele (15%) au avut la bază o singură sursă de informaţie, ceea ce constituie o deviere de la normele profesionale (vezi Diagrama 3). Ne referim aici, în special, la emisiunile “Mesager” din 6.07.11; 8.07.11 (câte 3 subiecte dintr-o singură sursă); 7.07.11 şi 19.07.11 (câte 2 subiecte dintr-o singură sursă).
 Diagrama 3 

Numărul ştirilor şi subiectelor incluse în cadrul emisiunilor “Mesager” a diferat de la caz la caz. Astfel, după cum arată datele monitorizării, ediţiile din 12.07.11 şi 23.07.11 au cuprins  câte 17 materiale; pe când emisiunea difuzată pe data de 28.07.11 - 27. De cele mai dese ori, însă, numărul subiectelor per emisiune a variat între 19 şi 24 (vezi Diagrama 4).

Diagrama 4

Ştirile şi subiectele difuzate în perioada de referinţă s-au caracterizat printr-o largă diversitate tematică. De remarcat că realizatorii emisiunilor “Mesager”, în mod judicios, au dat prioritate domeniului social (33 %). Din numărul total de subiecte cele cu tematica respectivă au constituit a treia parte. Cota subiectelor care au abordat celelalte 8 domenii tematice monitorizate a variat între 14 % (politic) şi 3 % (educaţie) (vezi Diagrama 5).
Diagrama 5 

Majoritatea ştirilor şi subiectelor au fost realizate în capitală – aproape trei sferturi din numărul total. În 15 la sută din cazuri materialele au fost realizate în raioane şi oraşe, altele decât Chişinău, iar 11 la sută – în mediul rural (vezi Diagrama 6).

Diagrama 6

În cadrul emisiunilor “Mesager” au fost prezente toate categoriile de protagonişti monitorizate: “politicieni”, “funcţionari”, “experţi” şi “cetăţeni de rând.” Categoriile  “funcţionari”, “experţi” şi “cetăţeni de rând” au avut o prezenţă considerabilă şi, oarecum numeric echilibrată. Prezenţa categoriei “politicieni” a fost una insignifiantă (4%) (vezi Diagrama 7). Cumulat, în 30 de ediţii realizatorii au apelat la 1380 de protagonişti, adică în medie – la 46 de protagonişti per emisiune.

Diagrama 7

Între acei 507 funcţionari şi politicieni la care au apelat pe parcursul lunii iulie realizatorii ciclului “Mesager”, 56 au un statut social înalt. 13 dintre aceştia au avut câte 5 şi mai multe apariţii (vezi Diagrama 8). Primele 5 locuri în Top sunt ocupate, la o distanţă apreciabilă faţă de ceilalţi, de V.Filat (40 apariţii); M.Lupu (31 apariţii); M.Ghimpu (28 apariţii); D.Chirtoacă (22 apariţii) şi V.Streleţ (17 apariţii).
Diagrama 8

Numărul apariţiilor funcţionarilor şi/sau politicienilor cu statut social înalt a variat de la o ediţie la alta a „Mesagerului”: de la zero, în două ediţii (16.07.2011 şi 17.07.2011) până la 21, într-o ediţie (05.07.2011) (vezi Diagrama 9).

Diagrama 9

În ceea ce priveşte raportul “gender”, care vizează proporţia numerică bărbaţi/femei în cadrul categoriilor de protagonişti prezenţi în emisiuni, s-a constatat următoarele: în categoriile, “funcţionari” şi  “politicieni” raportul dat este vădit în favoarea bărbaţilor, pe când în categoria “cetăţeni de rând” acesta este unul echilibrat. De exemplu, în cadrul categoriei de protagonişti “funcţionari” raportul “gender” este de aproximativ 8:1 în favoarea bărbaţilor, iar în cazul categoriei de protagonişti “politicieni” acest raport este de aproximativ 16:1 în favoarea bărbaţilor (vezi Diagrama 10).

Diagrama 10

Din punctul de vedere al calităţii subiectelor incluse în cadrul emisiunilor “Mesager” pe parcursul lunii iulie lucrurile se prezintă în felul următor: 95% din numărul total de subiecte au fost realizate într-un mod reuşit; 5% (sau 29 de subiecte) au avut anumite deficienţe (vezi Diagrama 11).
Diagrama  11

Astfel, subiecte cu deficienţe au fost depistate în 20 din cele 30 de ediţii monitorizate. Exemple concrete:

· în ediţia din 1 iulie ştirea a 8-a a avut în vizor o conferinţă de presă organizată la Ministerul Economiei. Pentru densitatea şi utilitatea informaţiei era oportună şi opinia unui analist/expert în domeniu independent;
· subiectul al 3-lea din cadrul emisiunii din 2 iulie a conţinut un interviu cu locuitorii unui sat despre domnitorul Ştefan cel Mare. Subiectul nu a avut mare relevanţă nici ca informaţie, nici ca geografie, de aceea putea fi parte componentă a celui precedent, despre comemorarea la Chişinău a domnitorului, cu participarea lui M.Lupu şi M.Ghimpu; subiectul al 12-lea, despre oamenii dintr-un sat care folosesc apă de ploaie la spălat, putea fi completat cu părerea vreunui specialist care să spună dacă nu este cumva vreun pericol, având în vedere poluarea şi radioactivitatea;
· știrea a 2-a din cadrul emisiunii din 3 iulie este un rebut tehnic. Lăudabilă intenţia realizatorilor ediţiei de a diversifica forma de prezentare, inclusiv a rubricii “Sport”, dar este necesară mai multă inventivitate, ca să nu fie repetate procedee încetăţenite deja la alte televiziuni;

· ştirea a 3-a din emisiunea de pe 4 iulie relata despre majorarea exportului de fructe în Rusia. Un minicomentariu al vreunui specialist în domeniu putea îmbogăţi materialul; În subiectul al 13-lea – includere în direct (fapt de remarcat) – s-au strecurat greşeli de limbă;

· emisiunea din 5 iulie a cuprins un subiect (al 7-lea) despre lichidarea instanţelor judiciare specializate. Având în vedere reacţiile diferite asupra problemei, erau binevenite şi alte opinii (analist, judecător, PCRM etc.); a 17-a ştire, una externă, se referea la faptul că Straus Kahn ameninţa cu judecata o jurnalistă. Putea fi selectată ştirea internaţională în care să fie prezentă şi replica jurnalistei;

· în emisiunea din 6 iulie subiectul al 5-lea relata despre iniţiativa API de a scoate la vedere averile funcţionarilor. A lipsit, însă, opinia vreunui funcţionar; ştirea a 7-a se referea la problemele femeilor sindicaliste, dar nu a fost prezentată opinia vreunui funcţionar; a 11-a ştire era despre contestaţia făcută de PCRM privind demiterea lui I.Muruianu. Opinia reprezentanţilor AIE a lipsit;

· în emisiunea din 7 iulie subiectul al 13-lea se referea la un lot de ţigări descoperite la vamă, fără a fi intervievat vreun vameş, poliţist sau altă autoritate. Doar pasagera unui autobuz;

· în ediţia din 9 iulie subiectul al 6-lea comunica despre faptul că 2 membri ai PDM au fost excluşi din partid, pentru că au făcut front comun cu comuniştii. Autoarea amintea în final că cei doi nu au comentat decizia, detaliu important, dar, pentru credibilitate, ar fi fost de preferat ca telespectatorul să înţeleagă: jurnalistul a făcut efort pentru a obţine  comentarii;

· pe 10 iulie primul subiect din cadrul emisiunii relata despre faptul că într-o tabără de vară copiii nu primesc alimentele incluse în meniu. Au fost intervievaţi copii, părinţi şi administraţia taberei, dar nici un reprezentant al ministerului de resort sau al Agenţiei pentru protecţia consumatorilor. În acest context, un subiect similar cu caracter conflictual, difuzat în ediţia din 23 iulie, poate servi drept model. În el au oglindite toate opiniile: serviciul sanitaro-epidemiologic, directoarea taberei, copii, părinţi;
· în ediţia din 13 iulie al 12-lea subiect cuprindea afirmaţiile ministrului A.Şalaru despre drumurile reparate conform planului. Fiind cunoscută reacţia generală la starea drumurilor din Moldova, erau necesare şi alte opinii; al 14-lea subiect - rebut tehnic: a început în limba rusă;  subiectul al 15-lea, de asemenea, rebut tehnic;

· în emisia din 14 iulie al 9-lea subiect s-a referit la reforma MAI, fără alte surse în afară de MAI;

· al 16-lea subiect din cadrul emisiunii de pe 15 iulie relata despre audierea ministrului de externe Iurie Leancă la comisia parlamentară de specialitate. Ministrul a solicitat reforme, inclusiv adoptarea legii antidiscriminare. Alte opinii au lipsit;

· emisiunea din 18 iulie a conţinut, printre alte subiecte, un interviu cu un cetăţean bătut de poliţişti care acuza tergiversarea cazului. Alte reacţii au lipsit; a 2-a ştire preciza că rezultatele la bacalaureat  din anul acesta sunt mai proaste decât cele din anul trecut. Erau necesare comentariile vreunui expert sau părerile unor elevi;

· în ediţia din 20 iulie subiectul al 16-lea viza reforma în şcoli, dar fără participarea vreunui profesor;

· primul material din emisiunea de pe 21 iulie relata despre dificultăţile privind finisarea construirii caselor în satul Cotul Morii, văzute şi discutate de guvern, fără părerile sătenilor;

· al 8-lea subiect din emisiunea de pe 25 iulie amintea despre ghetourile evreieşti din Chişinău (a.1941), dar fără amintirile vreunui supravieţuitor (evreu) sau, cel puţin, a vreunui cetăţean de rând;

· în ediţia din 26 iulie subiectul al 9-lea, consacrat liceenilor din Găgăuzia care au picat la examenul de limbă română, nu a conţinut şi opiniile autorităţilor de la Chişinău;

· al 17-lea subiect din cadrul emisiunii de pe 29 iulie relata despre faptul că deputaţii au plecat în vacanţă, lăsând baltă o mulţime de treburi. Erau binevenite în subiect opinii fie a  deputaţilor sau experţilor, fie a cetăţenilor de rând, cu privire la activitatea parlamentarilor.

Concluzii şi recomandări:
· în perioada de referinţă ciclul de emisiuni “Mesager” a cuprins un număr considerabil de ştiri şi subiecte per ediţie şi a acoperit o gamă tematică destul de vastă, accentul fiind pus pe domeniul social. Comparativ cu perioadele anterioare supuse monitorizării, a sporit numărul subiectelor analitice şi al celor realizate în afara capitalei. Moderatorii programului au început să utilizeze noi procedee de prezentare considerate drept practici reuşite în domeniu. Toate elementele enumerate au conferit ciclului de emisiuni “Mesager” dinamism, varietate şi un grad sporit de utilitate;

· realizatorii ciclului de emisiuni “Mesager” au apelat la toate categoriile de protagonişti: “politicieni”, “funcţionari”, “experţi” şi “cetăţeni de rând”. Atât raportul numeric al prezenţei unor anumite categorii de protagonişti, cât şi raportul gender, necesită a fi unul mai echilibrat;

· sub aspectul calităţii, marea majoritate a subiectelor au fost realizate reuşit. Totuşi, o parte dintre ele au suferit de anumite deficienţe. Deficienţele, în cele mai dese cazuri, au vizat sursele de informaţie care, după cum se ştie, adaugă consistenţă subiectelor.

2.2. TV Moldova 1: Emisiuni socio-economice

În luna iulie au fost monitorizate cinci cicluri de emisiuni socio-economice: “Natura în obiectiv”, “Ghidul sănătăţii tale”, “Accente economice”, “Baştina”, “Ştiinţă şi inovare”. Per total, în perioada de referinţă, TV Moldova 1 a difuzat 21 de emisiuni socio-economice, dintre care 2 – în reluare (“Ştiinţă şi inovare” din 9.07.11 şi 23.07.11). Emisiunile au cuprins, în ansamblu, 63 de subiecte, dintre care 47 cu caracter analitic. Cele mai multe subiecte per emisiune, inclusiv analitice, conţin ciclurile “Baştina” (23/5) şi, respectiv, “Accente economice” (18/4); cele mai puţine - “Ştiinţă şi inovare” (6/4) şi “Ghidul sănătăţii tale” (4/3) (vezi Diagrama 1).

Diagrama 1

În ceea ce priveşte geografia subiectelor observăm că în cazul ciclurilor de emisiuni “Ştiinţă şi inovare” şi “Ghidul sănătăţii tale” toate subiectele inserate au fost realizate în capitală, pe când în cazul ciclurilor de emisiuni “Baştina”, “Accente economice” şi “Natura în obiectiv” subiectele incluse cuprind, în diferită măsură, toate zonele geografice, fapt demn de remarcat (vezi Diagrama 2).
Diagrama 2

Per ansamblu, pe parcursul lunii iulie emisiunile socio-economice monitorizate au făcut apel la toate cele 3 categorii de protagonişti: “funcţionari”, “experţi/specialişti”, “cetăţeni de rând”. În particular, însă, lucrurile stau diferit. Astfel, în cadrul  emisiunilor din ciclul “Ştiinţă şi inovare” se atestă lipsa categoriei “cetăţeni de rând”; în cadrul emisiunilor din ciclul “Ghidul sănătăţii tale” – lipsa categoriei “funcţionari”; la emisiunile din ciclul “Accente economice” a participat doar un protagonist - cetăţean de rând. În acest context, se remarcă, în sens pozitiv, ciclurile de emisiuni “Baştina” şi “Natura în obiectiv” care au recurs, deşi în proporţie diferită, la toate categoriile de protagonişti (vezi Diagrama 3).
Diagrama 3

În ceea ce priveşte calitatea subiectelor realizate observăm următoarele: toate subiectele prezentate în cadrul emisiunilor “Ştiinţă şi inovare” şi “Ghidul sănătăţii tale” pot fi considerate, conform criteriilor prestabilite, de calitate medie; cele din cadrul emisiunilor “Natura în obiectiv” – de calitate medie (11) şi înaltă (1); cele din cadrul emisiunilor “Baştina” – de calitate medie  (majoritatea – 20), înaltă (1) şi joasă (2); cele din cadrul emisiunilor “Accente economice” – de calitate medie (10) şi joasă (8) (vezi Diagrama 4).


Din ciclul “Natura în obiectiv” a fost considerat de calitate înaltă primul subiect din ediţia difuzată pe 2 iulie, subiect ce conţine o bună analiză a situaţiei. În cazul ciclului de emisiuni “Baştina”, de calitate înaltă a fost considerat subiectul al treilea din ediţia de pe 17 iulie, care s-a referit la modul în care copiii muncesc la tutun.
Diagrama 4

Subiecte de calitate redusă au fost depistate în emisiunile “Baştina” din 10.07.11 şi 24.07.11; în emisiunile “Accente economice” din 01.07.11; 15.07.11; 22.07.11 şi 29.07.11. De exemplu:

· subiectul al 3-lea din emisiunea “Baştina” de pe 10.07.11 relatează despre satul Soroca în care au rămas doar bătrânii şi care nu are nici o perspectivă. Tema este foarte bună, de actualitate. Subiectul putea fi abordat într-un context mai larg. În plus, era oportună şi opinia vreunei oficialităţi, dată fiind gravitatea situaţiei prezentate;

· al 3-lea subiect din cadrul emisiunii “Baştina” din 24.07.11 conţine un reportaj cu participarea unui agricultor şi, deci, a unui singur protagonist. Pentru spaţiul temporal rezervat subiectului era bine să fie mai mulţi protagonişti;

· în emisiunea “Accente economice” din 1.07.11 al 2-lea subiect relatează despre nişte tineri care au creat o companie. Este intervievată o singură persoană. Era indicată prezenţa la emisiune şi a unui analist sau a unui reprezentant al guvernului care să vorbească despre mediul de afaceri din Republica Moldova;

· al 2-lea subiect din emisiunea “Accente economice” de pe 15.07.11 relatează despre doi antreprenori de la aceeaşi companie, despre faptul cum şi-au iniţiat şi cum îşi dezvoltă afacerea. Pentru o analiză aprofundată a situaţiei se cerea şi opinia vreunui expert în domeniu sau funcţionar. Al 3-lea subiect din aceeaşi ediţie este consacrat unui studiu despre salariaţi. Este intervievată doar autoarea studiului. Erau binevenite şi alte opinii despre respectivul studiu;
· în emisiunea “Accente economice” din 22.07.11  protagonistul celui de-al 2-lea subiect este un tânăr care vorbeşte despre afacerea sa şi despre modul cum apelează la programul de stat. Ar fi fost bine dacă se dădea şi o altă  sursă. În cadrul celui de-al 3-lea subiect un expert se pronunţă asupra problemei monopolurilor. A doua sursă este lipsă. Al 5-lea subiect se referă la faptul că Republica Moldova a aderat la un acord internaţional. Este intervievat ministrul de externe. Erau binevenite şi opiniile unor experţi  despre beneficiile acordului în cauză;

· în emisiunea “Accente economice” din 29.07.11 primul subiect este o ştire despre prognoza economică dintr-un raport BERD. Alte surse lipsesc. Subiectul al 3-lea se referă la datele unui raport. Este intervievat autorul. Alte opinii sau comentarii pe marginea raportului lipsesc.

Există anumite rezerve şi faţă de subiectele calificate drept de calitate medie. Bunăoară, subiectul al doilea din “Ghidul sănătăţii tale” de pe 2 iulie, consacrat zilei surorilor medicale, a fost realizat ca odinioară: cu multe cuvinte de laudă şi doar cu opinii bune ale pacienţilor. Este necesară altă optică în reflectarea sărbătorilor profesionale pornind de la înţelegerea faptului că televiziunea, în general, nu are misiunea “să cânte osanale” cuiva.

În ediţia din 9 iulie a emisiunii “Ştiinţă şi inovare” în primul subiect, despre deportări, participă un istoric şi un deportat. Este insuficient pentru cele vre-o 20 de minute cât durează materialul. Subiectul al doilea este dedicat academicianului P.Soltan şi, cu siguranţă, opiniile celor cu care a lucrat savantul i-ar fi îmbogăţit conţinutul.

Concluzii şi recomandări:

· emisiunile socio-economice, în cele mai dese cazuri, abordează probleme importante, actuale, apelând la specialişti competenţi în domeniu;
· toate ciclurile de emisiuni socio-economice, în măsură mai mare (“Accente economice”, “Ghidul sănătăţii tale”, “Ştiinţă şi inovare”) sau mai mică (“Baştina”, “Natura în obiectiv”), necesită îmbunătăţiri;

· se face sesizată o anumită discrepanţă între titlurile şi conţinuturile ciclurilor. De exemplu, “Accente economice” presupune o selecţie riguroasă a temelor din multitudinea tematicilor economice şi o analiză prealabilă aprofundată a problemelor din economie, care, în final, să permită a pune accentul pe ceva. Altfel spus, titlul obligă excluderea aleatoriului din ediţii. “Ştiinţă şi inovare”, judecând după conţinutul emisiunii, este un titlu pretenţios. Posibil, două domenii într-un titlu e prea mult. Oricum, conţinutul solicită efort pe potrivă, pentru a îndreptăţi titlul. Titlul ciclului “Baştina”, ca semnificaţie, este mai larg decât ceea ce se regăseşte în conţinut. Orăşenii, de asemenea, au baştină, dar programul respectiv nu-i pentru ei. Titlul “Ghidul sănătăţii tale” presupune că ceea ce inserează este pe înţelesul tuturor, dacă-i “ghid”. De remarcat, însă, că limbajul emisiunilor, în multe cazuri, este unul specializat, pe care din prima îl înţeleg doar medicii. Prin urmare, este loc de îmbunătăţiri şi în cazul titlurilor, şi în cazul conţinuturilor;

· realizatorii tuturor ciclurilor de emisiuni socio-economice încearcă să sporească dinamismul programelor fie prin numărul subiectelor, surselor de informaţie şi protagoniştilor, fie prin procedee regizorale. Toate mijloacele sunt bune şi efortul merită continuat. De reţinut: şi economia, şi ecologia, şi ştiinţa, şi medicina – toate trebuie privite prin prisma destinatarului care este cetăţeanul. La modul normal, toate politicile economice şi sociale trebuie să fie orientate către cetăţean. Emisiunile socio-economice nu pot fi concepute şi realizate altfel, decât urmând aceeaşi logică.

